РЕГЛАМЕНТ (ЕО) № 409/2009 на Комисията
от 18 май 2009 година
за определяне на общностните коефициенти на преобразуване и кодове на начините за представяне, използвани за преобразуване на преработеното тегло на рибата в живо тегло, и за изменение на Регламент (ЕИО) № 2807/83 на Комисията
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към Общата политика в областта на рибарството (1), и по-специално член 5 от него,
като има предвид, че:
(1)
Прилагането на Регламент (ЕИО) № 2807/83 на Комисията от 22 септември 1983 г. относно установяване на подробни правила за вписване на информация за улова на риба от държавите-членки (2) показа някои разлики, имащи като резултат проблеми при прилагането и налагането на законодателството на Общността и които следва да бъдат отстранени, най-вече чрез хармонизиране на коефициентите на преобразуване на прясната риба в държавите-членки на ЕС.
(2)
Кодовете на начините за представяне на преработената риба следва да бъдат определени с цел да бъдат премахнати двусмислията при интерпретирането на записаните данни и следователно да се позволи по-ефективен контрол на улова от страна на държавите-членки.
(3)
Хармонизираните коефициенти на преобразуване на Общността ще осигурят хармонизиране при изчисляването на използването на националните квоти, по-ефективен мониторинг на задълженията за докладване и стандартизирано изчисляване на допустимото отклонение.
(4)
За целите на правилното прилагане на коефициентите на преобразуване на рибата следва да се използват само три буквените кодове, определени от ФАО за рибните видове. Поради това Регламент (ЕИО) № 2807/83 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент определя общностните коефициенти на преобразуване и кодове на начините за представяне на преработената риба за преобразуване на преработеното тегло на рибата в живо тегло за целите на наблюдението на улова.
Член 2
Приложно поле
Настоящият регламент се прилага за риболовните продукти на борда или разтоварени на суша или трансбордирани от риболовните кораби на Общността и от корабите на трети държави, извършващи риболовна дейност във водите на Европейския съюз.
Член 3
Определения
За целите на настоящия регламент се прилагат следните определения:
а)
„риболовен кораб на Общността“ означава риболовен кораб, плаващ под флага на държава-членка и регистриран в Общността;
б)
„риба“ означава всеки воден организъм, обект на ограничение на улова;
в)
„представяне“ означава формата, в която е преработена рибата, докато е на борда на кораба и преди разтоварване на сушата, описана в приложение I.
г)
„колективно представяне“ означава представяне, съдържащо две или повече части от една и съща риба.
д)
„общ допустим улов“ (ОДУ) означава количеството, което може да бъде уловено и разтоварено на суша от всеки запас в рамките на една година;
е)
„квота“ означава дял от ОДУ, отпуснат на Общността или държавите-членки.
ж)
„състояние на преработка“ означава начина, по който е съхранена рибата (прясна и прясна осолена).
Член 4
Общи принципи
1. Общностните коефициенти на преобразуване, определени в приложение II и в приложение III, се прилагат за преобразуване на преработеното тегло на рибата в живо тегло на рибата.
2. Чрез дерогация от параграф 1 когато регионални организации за управление на рибарството, по които Европейската общност е договаряща страна или сътрудничеща, но не договаряща страна, или региони, или крайбрежни области, за които Европейската общност има споразумение за риболовна дейност във води на трети държави, са определили регионални коефициенти на преобразуване, се прилагат те.
3. Когато не съществуват общностни или регионални коефициенти на преобразуване за даден вид или представяне, се прилага коефициентът на преобразуване, приет от държавата-членка.
Член 5
Метод на изчисляване
1. Живото тегло на рибата се получава като се умножи преработеното тегло на рибата по коефициентите на преобразуване по член 4 за всеки вид и представяне.
2. В случай на колективно представяне се използва само един коефициент на преобразуване, отговарящ на една от частите в колективното представяне.
Член 6
Използване на коефициентите на преобразуване от капитана на кораба
1. Капитаните на риболовните кораби на Общността използват коефициентите на преобразуване по член 4 в дневника по член 6 от Регламент (ЕИО) № 2847/93:
а)
за да оценяват живото тегло на количествата на борда на риболовния кораб и
б)
за да изчисляват живото тегло на количествата при разтоварване.
2. Когато капитанът на риболовния кораб счете за необходимо да използва в декларацията за разтоварване по член 8 от Регламент (ЕИО) № 2847/93 или в декларацията за трансбордиране по член 2 от Регламент (ЕИО) № 2807/83 кода за начин на представяне „OTH“ (друг), той трябва да опише точно какво представлява този начин на представяне.
Член 7
Използване на общностните коефициенти на преобразуване от органите на държавите-членки
Органите на държавите-членки използват общностните коефициенти на преобразуване по член 4, когато изчисляват живото тегло на разтоварванията с цел да наблюдават използването на квотата.
Член 8
Изменения на Регламент (ЕИО) № 2807/83
В член 1 от Регламент (ЕИО) № 2807/83, параграф 4 се заменя със следния текст:
„4. Кодовете в приложение VI и три буквените кодове, определени от ФАО за видовете риба, се използват за посочване на съответните места в бордовия дневник на използваните риболовни съоръжения и уловените видове.“
Член 9
Влизане в сила и прилагане
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 май 2009 година.